รัฐบาลไทย-ข่าวทำเนียบรัฐบาล-กระทรวงยุติธรรม ลงพื้นที่จังหวัดลำพูน เพื่อช่วยเหลือประชาชนให้เข้าถึงความยุติธรรม
วันจันทร์ที่ 14 มกราคม 2562
กระทรวงยุติธรรม ลงพื้นที่จังหวัดลําพูน เพื่อช่วยเหลือประชาชนให้เข้าถึงความยุติธรรม
โครงการยุติธรรมสู่หมู่บ้าน นําบริการรัฐสู่ประชาชน ครั้งที่ ๓ ประจําปีงบประมาณ พ.ศ. ๒๕๖๒
ในวันจันทร์ที่ ๑๔ มกราคม ๒๕๖๒ เวลา ๑๐.๓๐ น. ณ หอประชุมองค์การบริหารส่วนจังหวัดลําพูน อําเภอเมืองลําพูน จังหวัดลําพูนพลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรมเป็นประธานเปิดโครงการยุติธรรมสู่หมู่บ้าน นําบริการรัฐสู่ประชาชน ครั้งที่ ๓ ประจําปีงบประมาณ พ.ศ. ๒๕๖๒ ในพื้นที่กลุ่มจังหวัดภาคเหนือตอนบน ๑ ประกอบด้วย จังหวัดเชียงใหม่ จังหวัดแม่ฮ่องสอน จังหวัดลําปาง และจังหวัดลําพูน พร้อมคณะผู้บริหารกระทรวงยุติธรรม โดยมี นายอรรษิษฐ์ สัมพันธรัตน์ ผู้ว่าราชการจังหวัดลําพูน หัวหน้าส่วนราชการจังหวัดลําพูน และประชาชนในพื้นที่จังหวัดลําพูน ร่วมให้การต้อนรับ กว่า ๕๐๐ คน เพื่อสร้างการรับรู้ด้านกฎหมายและรับฟังปัญหาของประชาชน รวมทั้งขับเคลื่อนการอํานวยความยุติธรรมในระดับพื้นที่ และสร้างกลไกบูรณาการร่วมกันระหว่างภาครัฐและภาคประชาชนในการอํานวยความยุติธรรมในพื้นที่ต่อไป
ในการนี้รองนายกรัฐมนตรีและรัฐมนตรีว่าการกระทรวงยุติธรรมได้กล่าวปาฐกถาพิเศษ ในหัวข้อ “ยุติธรรมสู่หมู่บ้าน นําบริการรัฐสู่ประชาชน” ใจความตอนหนึ่งว่า กระทรวงยุติธรรมมีนโยบายสําคัญในการลดความเหลื่อมล้ําในสังคมด้านกระบวนการยุติธรรม สร้างความเป็นธรรม และความสงบสุขให้เกิดขึ้นแก่ประชาชนในทุกระดับทุกพื้นที่ โดยการให้บริการของหน่วยงานในสังกัดกระทรวงยุติธรรม และการช่วยเหลือประชาชนให้เข้าถึงความเป็นธรรม ผ่านงานกองทุนยุติธรรม ที่ให้ความช่วยเหลือประชาชนในการเข้าถึงกระบวนการยุติธรรมในด้านต่างๆ อาทิ การช่วยเหลือประชาชนในการดําเนินคดี การขอปล่อยชั่วคราวผู้ต้องหาหรือจําเลย การช่วยเหลือผู้ถูกละเมิดหรือผู้ได้รับผลกระทบจากการถูกละเมิดสิทธิมนุษยชน การให้ความรู้ทางกฎหมายแก่ประชาชน การให้คําปรึกษาทางกฎหมาย การคุ้มครองสิทธิและเสรีภาพในด้านต่างๆ ค่าตอบแทนผู้เสียหายและค่าทดแทนแก่จําเลยในคดีอาญา ซึ่งเป็นค่าใช้จ่ายเกี่ยวกับค่ารักษาพยาบาล ค่าฟื้นฟูสมรรถภาพทางร่างกายและจิตใจ ค่าขาดรายได้ ค่าใช้จ่ายที่จําเป็น และค่าทดแทนการถูกจําคุก รวมถึงการให้บริการทางคลินิกยุติธรรม ที่ให้คําปรึกษาด้านกฎหมายและกระบวนการยุติธรรม ซึ่งอยู่ประจําที่สํานักงานยุติธรรมจังหวัดทั่วประเทศ โดยสํานักงานยุติธรรมจังหวัด จะเป็นหน่วยงานสนับสนุนและบูรณาการการดําเนินงานร่วมกันกับจังหวัด ศูนย์ดํารงธรรม และส่วนราชการหรือหน่วยงานที่เกี่ยวข้องในแต่ละพื้นที่จังหวัด ภายใต้การกํากับดูแล และขับเคลื่อนงานของคณะกรรมการพัฒนาการบริหารงานยุติธรรมระดับจังหวัด หรือ กพยจ. นอกจากนี้ กระทรวงยุติธรรมได้กําหนดนโยบายสร้างการรับรู้ด้านกฎหมายและกระบวนการยุติธรรม เพื่อแก้ไขปัญหาประชาชนไม่รู้กฎหมาย ไม่ปฏิบัติตามกฎหมาย ไม่เคารพสิทธิของผู้อื่น รวมถึงไม่รู้สิทธิที่ตัวเองพึงมีพึงได้อีกด้วย
โอกาสนี้รองนายกรัฐมนตรีและรัฐมนตรีว่าการกระทรวงยุติธรรมได้มอบเงินช่วยเหลือเยียวยาแก่ผู้เสียหายและทายาทของผู้เสียหาย ตามพระราชบัญญัติค่าตอบแทนผู้เสียหาย และค่าทดแทนและค่าใช้จ่ายแก่จําเลยในคดีอาญา พ.ศ. ๒๕๔๔ และที่แก้ไขเพิ่มเติม พ.ศ. ๒๕๕๙ ในพื้นที่จังหวัดลําพูน และจังหวัดเชียงใหม่ จํานวน ๗ ราย จํานวนเงินรวม ๖๗๙,๗๗๑ บาท (หกแสนเจ็ดหมื่นเก้าพันเจ็ดร้อยเจ็ดสิบเอ็ดบาทถ้วน)
ต่อจากนั้น เวลา ๑๓.๓๐ น.รองนายกรัฐมนตรีและรัฐมนตรีว่าการกระทรวงยุติธรรมเดินทางไปโรงเรียนวัดสันต้นธง อ.เมือง จ.ลําพูน และเวลา ๑๕.๐๐ น. เดินทางไปยังโรงเรียนบ้านป่าเลา อ.แม่ทา จ.ลําพูน เพื่อส่งมอบโครงการเสริมสร้างคุณภาพชีวิตของนักเรียนในโรงเรียนด้อยโอกาส